
Către,
BIROUL PERMANENT AL

CAMEREI DEPUTATILOR



Vă înaintăm, alăturat, Raportul asupra propunerii legislative pentru completarea art.10 din Legea nr.340/2004 privind instituţia prefectului, trimisă Comisiei noastre pentru dezbatere în fond, cu adresa nr.Pl.-x 582 din 24 septembrie 2008.

                            PREŞEDINTE,

     Sulfina BARBU

RAPORT

asupra propunerii legislative pentru completarea art.10 din Legea nr.340/2004 privind instituţia prefectului


1. Cu adresa nr.Pl.-x 582 din 24 septembrie 2008, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii în fond, cu propunerea legislativă pentru completarea art.10 din Legea nr.340/2004 privind instituţia prefectului.


La întocmirea Raportului s-a avut în vedere: 

· avizul favorabil al Consiliului Legislativ nr.435 din 14.04.2008.
· punctul de vedere al Guvernului nr.1073/DPSG/09.05.2008. Guvernul nu susţine adoptarea acestei iniţiative legislative.


Propunerea legislativă a fost dezbătută şi analizată în fond, în procedură obişnuită, în şedinţa din 27 ianuarie 2009.



Propunerea legislativă are ca obiect de reglementare completarea art.10 cu un nou alineat, în sensul asumării unui angajament suplimentar de menţinere a confidenţialităţii datelor la care au acces prefecţii atât în perioada deţinerii funcţiei, cât şi după încetarea deţinerii acesteia.


Comisia pentru administraţie publică, amenajarea teritoriului şi echilibru ecologic, propune Plenului Camerei Deputaţilor respingerea propunerii legislative, motivat astfel:



- Potrivit dispoziţiilor art.10 din Legea nr.340/2004 privind prefectul şi instituţia prefectului, republicată, prefectul şi subprefectul fac parte din categoria înalţilor funcţionari publici. Legea nr.188/1999, republicată, cu modificările şi completările ulterioare, reglementează într-un capitol special condiţiile şi procedurile privitoare la înalţii funcţionari publici, inclusiv drepturile şi îndatoririle acestora.



- Prevederile art.62 alin.(6) din Legea nr.188/1999, republicată, stabilesc că, la intrarea în corpul funcţionarilor publici, funcţionarul public trebuie să depună jurământul de credinţă în termen de trei zile de la emiterea actului de numire în funcţia publică definitivă.



- Codul de conduită a funcţionarilor publici, aprobat prin Legea nr.7/2004, republicată, cuprinde normele de conduită profesională a funcţionarilor publici care sunt obligatorii pentru toate categoriile de funcţionari publici din administraţia publică centrală şi locală.


- Potrivit prevederilor art.36 alin.(3) din Legea nr.182/2002 privind protecţia informaţiilor clasificate „Persoana care urmează să desfăşoare o activitate sau să fie încadrată într-un loc de muncă ce presupune accesul la informaţii clasificate va prezenta conducătorului unităţii un angajament scris de păstrare a secretului”. 



- Legea supusă prezentei intervenţii legislative a fost modificată şi completată prin Ordonanţa de urgenţă a Guvernului nr.179/2005 şi republicată în Monitorul Oficial al României, Partea I, nr.225 din 25 martie 2008, astfel, art.10 (cu cele trei alineate) din Legea nr.340/2004 a fost abrogat. În actuala redactare, art.10 are un singur alineat, astfel că, iniţiatorul intervenţiei legislative ar fi trebuit să propună introducerea textului respectiv ca alin.(2) al acestui articol.


2. Propunerea legislativă face parte din categoria legilor organice, împrumutând această natură de la legea asupra căreia realizează intervenţia legislativă.



3. Propunerea legislativă a fost respinsă de Senat în şedinţa din 22 septembrie 2008.


4. Din numărul total de 30 membri ai Comisiei pentru administraţie publică, amenajarea teritoriului şi echilibru ecologic  au participat la dezbateri 22 deputaţi. 



Raportul Comisiei a fost adoptat cu  unanimitate de voturi.

La dezbaterea propunerii legislative a participat, ca invitat, în conformitate cu prevederile art.54 şi 55 din Regulamentul Camerei Deputaţilor,republicat, domnul Radu Stancu – secretar de stat la Ministerul Administraţiei şi Internelor. 


5. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.


În urma dezbaterii, Comisia propune Plenului Camerei Deputaţilor respingerea propunerii legislative.

PREŞEDINTE,



SECRETAR,




      Sulfina BARBU
       
Mihai Cristian Apostolache

Întocmit,

Şef serviciu - Consilier parlamentar:

Sofia CHELARU

